32002D0261
L 091/31
JURNALUL OFÍCIAL AL UNIUNII EUROPENE
DECIZIA COMISIEI
din 25 martie 2002
de modificare a Deciziei 93/198/CEE privind condițiile de sănătate animală și de eliberare a certificatelor veterinare pentru importul de ovine și de caprine domestice originare din țări terțe și de modificare a anexei E la Directiva 91/68/CEE a Consiliului privind condițiile de sănătate animală care reglementează comerțul intracomunitar de ovine și caprine
[notificată cu numărul C (2002) 1178]
(Text cu relevanță pentru SEE)
(2002/261/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 72/462/CEE a Consiliului din 12 decembrie 1972 privind probleme de sănătate si inspecție veterinară care apar cu ocazia importului de animale din speciile bovină, ovină, caprină și porcină, de carne proaspătă și de produse din carne originare din țări terțe (1), modificată ultima dată de Regulamentul (CE) nr. 1452/2001 (2), în special articolele 8 și 11,
având în vedere Directiva 91/68/CEE a Consiliului din 28 ianuarie privind condițiile de sănătate care reglementează comerțul intracomunitar de ovine și caprine (3), modificată ultima dată de Directiva 2001/10/CE (4), în special articolul 14,
întrucât:
(1)
Decizia 93/198/CEE (5) a Comisiei, modificată ultima dată de Decizia 97/231/CE (6), adoptă condițiile de sănătate animală și de eliberare a certificatelor veterinare pentru importul de ovine și caprine domestice.
(2)
În conformitate cu Regulamentul (CE) nr. 999/2001 al Parlamentului European și al Consiliului din 22 mai 2001 de stabilire a unor reglementări pentru prevenirea, controlul și eradicarea anumitor forme transmisibile de encefalopatie spongiformă (7), modificat ultima dată de Regulamentul nr. 1326/2001 al Comisiei (8), ovinele și caprinele de reproducere importate din țări terțe trebuie să îndeplinească cerințe similare cu cele impuse în cadrul Comunității.
(3)
Pentru a ține seama de noile cerințe comunitare, este necesară modificarea în consecință a cerințelor stabilite în certificatele veterinare pentru comerțul intracomunitar și pentru importurile de ovine și caprine de reproducere din țări terțe.
(4)
Este necesară actualizarea certificatelor de import utilizate pentru toate categoriile de ovine și de caprine și armonizarea acestora cu condițiile stabilite pentru alte specii.
(5)
Anexele la Directiva 91/68/CEE și la Decizia 93/198/CEE trebuie modificate în consecință.
(6)
Măsurile prevăzute de prezenta decizie sunt în conformitate cu avizul Comitetului permanent veterinar,
ADOPTĂ PREZENTA DECIZIE:
Articolul 1
Părțile 1 (a) și (b) din anexa I și părțile 1 (a) și (b) din anexa II la Decizia 93/198/CEE se înlocuiesc cu părțile corespunzătoare din anexa I la prezenta decizie.
Articolul 2
Modelul III din anexa E la Directiva 91/68/CEE se înlocuiește cu anexa II la prezenta decizie.
Articolul 3
Prezenta decizie intră în vigoare în a treizecea zi de la data publicării în Jurnalul Oficial al Comunităților Europene.
Articolul 4
Prezenta decizie se adresează statelor membre.
Adoptată la Bruxelles, 25 martie 2002.